館中錫宴
作者：胡宿
朝代：宋

paragraphs: 紫殿程書廣，鴻都校籍成。
宸心睠儒學，慈宴詔樞衡。
供帳來金闥，臚傳下玉京。
三山開秘宿，七閣敞修楹。
革履趨朝暇，華貂映席明。
弁繁星錯落，佩雜玉鏘鳴。
爐靜飄芳蕙，圖開識禁橙。
壺均天所酒，鼎薦帝餘羹。
夏屋彰仁洽，衢樽樂治平。
丹樓晨唱近，碧樹曉寒輕。
宇內年書有，人間月就盈。
非烟舒渥旨，愛日助皇情。
鳬藻深歡意，魚蒲溢頌聲。
蕭斯蒙湛湛，露彼仰英英。
故事留東觀，崇恩自上卿。
何言挈瓶陋，亦玷舉觴榮。
已重高門地，還歌食野苹。
微生徒棗鈍，弱植但葵傾。
就日欣逢旦，瞻河喜見清。
更期紆翠葆，千載詫登瀛。